section_heading: Vojna karijera
paragraph_text: Constantin Niculescu-Rizea rođen je 9. rujna 1870. u Vedeniju u okrugu Braila. Od listopada 1883. pohađa Pomorsku dječju školu u Galatiju. Odlični rezultati omogućili su mu daljnje školovanje tako da od rujna 1885. pohađa Pomorsku školu u Livornu na kojoj diplomira u lipnju 1891. godine. Potom je raspoređen na službu u Dunavsku diviziju, da bi od 1892. služio na parobrodu Romania. Iduće, 1893. godine, raspoređen je na službu na školski brod Mircea, s kojim posjećuje luke Sinopu, Istanbul i Odesu. Istodobno obnaša i dužnost na polagaču Alexandru cel Bun. U travnju 1896. imenovan je zapovjednikom torpednog broda Naluca, dok od listopada te iste godine zapovijeda ratnim brodom Romania. Od ožujka 1897. ponovno zapovijeda torpednim brodom Naluca. Od lipnja 1897. služi u Morskoj diviziji, gdje mu je povjereno zapovjedništvo nad krstašem Elisabeta. Godine 1897. premješten je u Constantu gdje od 1899. zapovijeda Pomorskom školom, bivšom Pomorskom dječjom školom u Galatiju koju je nekada pohađao. Istodobno s tom dužnosti s krstašem Elisabeta sudjeluje u izradi mapa rumunjske crnomorske obale, koji projekt završava 1900. godine.